Preben Bang Henriksen (V), 2024-02-20:
Tak for det, og tak for forslaget fra Dansk Folkeparti.
Jeg kan sige med det samme, at vi ikke kommer til at støtte det, og det skyldes, at forslaget opererer med, at man skal sætte strafferammerne i vejret.
Der er ingen grund til at sætte straffe rammerne i vejret, for de er rigelig høje.
Der er derimod al mulig grund til at sætte straffene i vejret, altså normalstraffene.
Folketinget vedtog med virkning fra den 1. april 2018, at man skulle have normalstraffene sat i vejret, og nu vil jeg lige prøve at gennemgå, hvordan det så er gået siden 2018 i den her rædselstur.
Et eksempel er fra Retten i Nykøbing Falster, dom af 29. januar 2020: Offeret blev slået bevidstløs, hvorefter hænderne blev bundet med strips.
Gerningsmanden overhældte offeret med benzin og satte ild på.
Det førte til 18 dage i koma, 3 måneder på hospitalet, adskillige operationer med henblik på flytning af hud og morfin hver dag.
Fingrene kunne ikke bruges, og ørerne blev klippet af på hospitalet, da de ikke kunne reddes.
Offeret havde natlige mareridt.
Strafferammen er 10 års fængsel.
Hvilken straf blev der idømt?
5 år og 6 måneder.
Et andet eksempel er fra Retten i Aalborg den 5. juli 2020, og det er altså efter forhøjelserne af straffene herindefra: Ekskæreste blev overfaldet og er efter lægerne i alvorlig livsfare.
Der var spark og slag mod hovedet og kroppen.
Gerningsmanden hev kvinden i håret og slog kvindens hoved ind i en dørkarm og en toiletkumme.
Efterfølgende var der flere kvælertag, og der kom punktformede blødninger i øjnene.
Strafferammen er 6 år.
Den idømte straf var 1 år og 3 måneder.
Endnu et eksempel er fra Retten i Odense: Et tæskehold på fire personer udstyret med masker og baseballbat overfaldt to arbejdende pædagoger på et bosted.
Der var flere slag med baseballbat, knytnæveslag på kroppen og hovedet og stolekast mod offeret.
Strafferammen for grov vold i gentagelsestilfælde er 9 års fængsel.
Den idømte straf var 6, 8 og 18 måneder .
Så vil jeg bede selv de folketingsmedlemmer, der har alt muligt andet at beskæftige sig med, om trods alt at høre efter, hvad der er den næste dom, og her er det fra ankesagen i Østre Landsret af 11. januar 2023: Et 6 uger gammelt spædbarn – og jeg gentager det lige: et 6 uger gammelt spædbarn – blev udsat for grov vold og mishandling, slag på hovedet og kroppen, klemning af brystkassen og bugen, ruskevold, hårdhændet behandling med brud på fem til ti ribben, brud på venstre underarmsknogle, afrivning af ledkapslen i højre lårben og venstre underarm, blodansamling under den hårde hjernehinde og underhudsblødninger i panden, lænden og bugen.
Her var der mishandling i gentagelsestilfælde.
Vedkommende havde gjort det flere gange før.
Det her var tredje gang.
Han kunne have fået 15 års fængsel ifølge den gældende strafferamme.
Østre Landsret fastsatte straffen for den her forbrydelse til 4 år og 5 måneder .
Derudover er der et eksempel fra Retten i Aalborg: Tre voldsmænd overfaldt sagesløse på åben gade.
Der var slag med glasflaske og slag og spark på kroppen og hovedet på det liggende offer.
Strafferammen er 6 års fængsel, og den idømte straf var 4, 5 og 6 måneder
Så er der et eksempel på en dom fra Vestre Landsret af 21. april 2021: En 15-årig blev mishandlet.
Der var slag med bælte og kvælningspres mod halsen, bl.a. ved anvendelse af hundehalsbånd og bælter, hvorved offeret fik blodunderløbne mærker i ansigtet og blødninger i hovedet og øjnene.
Ja, det skal jeg love for.
Nå, nogle kunne mene, at det da nu må være overstået.
Nej, vi skal også lige have den dom med, som Retten i Aalborg har afsagt i fredags, og hvor der er tale om, at en 35-årig mand er blevet dømt for at have rykket håret ud på offeret og have slæbt hende hen ad gulvet, slået hende med knytnæveslag i ansigtet, sparket hende i ansigtet og spyttet på og bidt hende.
Kvinden pådrog sig tandskader, en brækket næse og brud på øjenbryn som følge af volden, og manden blev i øvrigt samtidig dømt for at have transporteret 8 kg hash.
Strafferammen for den her vold var 9 år, men det gav altså samlet 1 års fængsel.
Så kan vi lige slutte af med at tage anklagerens kommentar: Jeg er meget tilfreds med resultatet i dag, hvor retten fulgte anklagemyndighedens påstand.
Ja, vorherre bevares, er jeg nødt til at sige.
Men det er ingen kritik af den pågældende medarbejder, men derimod en kritik af det Folketing, inklusive mig selv, der har forholdt sig passivt i alt, alt for lang tid.